‘বিএনপি নেতারা কেন বউদের ভারতীয় শাড়ি পোড়াচ্ছেন না’
‘বিএনপি নেতারা কেন বউদের ভারতীয় শাড়ি পোড়াচ্ছেন না’ সমকাল পত্রিকার একটি শিরোনাম এটি।
বিএনপির ভারতীয় পণ্য বর্জনের আন্দোলনের বিষয়ে প্রধানমন্ত্রী শেখ হাসিনা বলেছেন, “ যেদিন আপনাদের বউদের ভারতীয় শাড়ি পোড়াবেন, সেদিন বিশ্বাস করব যে, আপনারা সত্যিকার ভারতীয় পণ্য বর্জন করলেন”।
“যে বিএনপি নেতারা বলছেন ভারতীয় পণ্য বর্জন করেন, তাদের বউদের কয়খানা ভারতীয় শাড়ি আছে? তাদের বউদের কাছ থেকে সেই শাড়িগুলো এনে কেন পুড়িয়ে দিচ্ছেন না" বলেছেন প্রধানমন্ত্রী শেখ হাসিনা।
মহান স্বাধীনতা ও জাতীয় দিবস উপলক্ষে বুধবার রাজধানীর তেজগাঁওয়ে আওয়ামী লীগ কার্যালয়ে আয়োজিত আলোচনা সভায় এ কথা বলেন প্রধানমন্ত্রী।
‘দেশে গণতন্ত্র নেই’ বিএনপি নেতাদের এমন বক্তব্যের সমালোচনা করে তিনি বলেছেন, “গণতন্ত্র দেখতে না পারাটা তাদের মুদ্রাদোষ” ।
‘প্রার্থী মনোনয়ন দিচ্ছেন আওয়ামী লীগের এমপিরা’ উপজেলা নির্বাচন নিয়ে দৈনিক ইত্তেফাক পত্রিকার প্রধান শিরোনাম।
এতে বলা হয়েছে, দ্বাদশ সংসদ নির্বাচনের চার মাসের মাথায় প্রথম ধাপে আগামী আটই মে অনুষ্ঠিত হতে যাচ্ছে ১৫২ টি উপজেলা পরিষদের নির্বাচন।
বিএনপি ও তাদের মিত্র দলগুলোর বর্জনের মধ্য দিয়ে অনুষ্ঠিত সংসদ নির্বাচনকে দেশে – বিদেশে অংশগ্রহণমূলক দেখাতে দল মনোনীত প্রার্থীদের পাশাপাশি দলীয় নেতাদেরও প্রার্থী হতে পারাকে উন্মুক্ত করে দিয়েছিল আওয়ামী লীগ।
প্রায় একই কৌশলে এবার উপজেলা নির্বাচনকেও অংশগ্রহণমূলক দেখাতে চায় আওয়ামী লীগ।  এজন্য এবার উপজেলা নির্বাচনে ক্ষমতাসীন দলটি দলীয়ভাবে প্রার্থী মনোনয়ন না দেয়ার সিদ্ধান্ত নিয়েছে।
তবে দলীয় সেই কৌশলী সিদ্ধান্তকে আমলে নিয়ে আওয়ামী লীগের এমপি এবং দলীয় স্বতন্ত্র এমপিদের বেশিরভাগই নিজ নির্বাচনি এলাকার উপজেলাসমূহে পছন্দের লোককেও চেয়ারম্যান ও ভাইস চেয়ারম্যান পড়ে মনোনয়ন দিচ্ছেন।
বিবিএস’র জরিপ ‘কেন এই উল্টোগতি?’ মানবজমিন পত্রিকার প্রধান শিরোনাম। এতে বলা হয়েছে, বাংলাদেশ পরিসংখ্যান ব্যুরোর (বিবিএস) সর্বশেষ প্রকাশিত কয়েকটি প্রতিবেদন অনুযায়ী দেশের আর্থসামাজিক অধিকাংশ সূচকই নেতিবাচক ধারায় রয়েছে।
‘বাংলাদেশ স্যাম্পল ভাইটাল স্ট্যাটিসটিকস ২০২৩’-এর জরিপে দেখা গেছে, দেশের মানুষের প্রত্যাশিত গড় আয়ু কমেছে। সেই সঙ্গে শিশুমৃত্যু, বেকারত্ব,  বাল্যবিবাহ আশঙ্কাজনক হারে বৃদ্ধি পেয়েছে।
অন্যদিকে, খাদ্য-নিরাপত্তা পরিসংখ্যান ২০২৩’-এর  তথ্য বলছে, দেশের এক-চতুর্থাংশ পরিবারকে খাদ্য, বাসস্থান, চিকিৎসা, শিক্ষার মতো মৌলিক চাহিদা মেটাতে ঋণ করতে হচ্ছে।
এ ছাড়া একবেলা খাবারের শেষে পরের বেলার চালের জোগান নেই দেশে এমন পরিবারও রয়েছে।
‘তিন বছরে ৪৫ হাজার কোটি টাকা পাচার’ কালের কণ্ঠ পত্রিকার প্রধান শিরোনাম।
এতে বলা হয়েছে, রমজানে ইফতারের অত্যাবশ্যকীয় খাদ্য-পণ্য খেজুর নিয়ে নৈরাজ্যের শেষ নেই।
খেজুর আমদানি-কারকরা প্রকৃত কেনা দামের চেয়ে কম ঘোষণা দিয়ে গত তিন বছরে প্রায় ৪৫ হাজার কোটি টাকা পাচার করেছেন।
এই অর্থ-পাচারের পেছনে সরকারের রাজস্ব ফাঁকি দেওয়ার চেষ্টাই ছিল মুখ্য উদ্দেশ্য।
বাজারে খেজুরের উচ্চ দামের খড়গ তো আছেই। বাংলাদেশে বেশির ভাগ খেজুর আসে সৌদি আরব, ইরান, জর্ডান, সংযুক্ত আরব আমিরাত প্রভৃতি দেশ থেকে।
প্রতিবেদনটিতে বলা হয়েছে, ২০২১ থেকে ২০২৪ সালের ৪ মার্চ পর্যন্ত দেশে প্রায় ২৯ কোটি ৬৪ লাখ ৪৪ হাজার ২০ কেজি খেজুর আমদানি হয়েছে। আমদানির পর এসব খেজুরের গড়ে ৭৫ সেন্ট দাম ঘোষণা করেছিলেন আমদানি-কারকরা।
এ হিসাবে দাম হয় ২২ কোটি ৪৫ লাখ ১৭ হাজার ডলার।
তবে চলতি বছর চট্টগ্রাম কাস্টমস আমদানি-কারকদের ঘোষণামতো শুল্কায়ন না করে আন্তর্জাতিক বাজার যাচাই করে খেজুরের প্রকৃত কেনা দাম ধরে শুল্কায়ন করছে।
‘গাজায় ইসরাইলের গণহত্যা নিশ্চিত করল জাতিসংঘ’ নয়াদিগন্ত পত্রিকার প্রধান শিরোনাম। ইসরাইল গাজা উপত্যকায় গণহত্যা চালিয়েছে বলে মন্তব্য করেছেন জাতিসংঘের একজন বিশেষজ্ঞ। একই সাথে ইসরাইলের বিরুদ্ধে অস্ত্র নিষেধাজ্ঞা আরোপের আহবানও জানিয়েছেন তিনি।
জাতিসংঘের যুদ্ধবিরতির একটি প্রস্তাব পাস হওয়া সত্ত্বেও ফিলিস্তিনের গাজা ভূখণ্ডে অবিরাম হামলা চালিয়ে যাচ্ছে দখলদার ইসরাইলি বাহিনী।
টানা প্রায় ছয় মাস ধরে চালানো এই হামলায় এখন পর্যন্ত নিহত হয়েছেন ৩২ হাজারেরও বেশি ফিলিস্তিনি।
জাতিসংঘের একজন বিশেষজ্ঞ মঙ্গলবার বৈশ্বিক এই সংস্থার মানবাধিকার কাউন্সিলকে বলেছেন, তিনি বিশ্বাস করেন, গত বছরের সাতই অক্টোবর থেকে গাজায় ইসরাইলের সামরিক অভিযান গণহত্যার সমান।
এই কারণে ইসরাইলের বিরুদ্ধে অবিলম্বে নিষেধাজ্ঞাসহ অস্ত্র নিষেধাজ্ঞা আরোপের জন্য দেশগুলোর প্রতি আহ্বান জানিয়েছেন তিনি।
‘কূপ খননে রাষ্ট্রায়ত্ত প্রতিষ্ঠানের সঙ্গে যুক্ত হচ্ছে তিন বিদেশী কোম্পানি’ বণিক বার্তার প্রধান শিরোনাম।
প্রতিবেদনে বলা হয়েছে, দেশে স্থানীয় প্রতিষ্ঠান হিসেবে গ্যাস উত্তোলনে নিয়োজিত রয়েছে রাষ্ট্রায়ত্ত তিন কোম্পানি।
গ্যাসের উত্তোলন ও সরবরাহ বাড়াতে পেট্রোবাংলার অধীন কোম্পানিগুলোর মাধ্যমে নতুন কূপ খনন এবং বিদ্যমান কূপের মেরামত ও সংস্কারের উদ্যোগ নিয়েছে সরকার।
এ উদ্যোগ বাস্তবায়নে রাষ্ট্রায়ত্ত প্রতিষ্ঠানগুলোর সঙ্গে যৌথভাবে কাজ করবে বিদেশী তিন কোম্পানি।
এগুলো হলো রাশিয়ার গ্যাজপ্রম, চীনের সিনোপ্যাক ও উজবেকিস্তানের এরিয়েল। স্থলভাগে ১৭টি কূপে কাজ করার বিষয়ে বিদেশী কোম্পানি তিনটির পক্ষ থেকে দেয়া প্রস্তাব এখন অনুমোদনের অপেক্ষায় রয়েছে।
‘ডিজিটাল লেনদেনে জীবনে স্বাচ্ছন্দ্য’ প্রথম আলো পত্রিকার প্রধান শিরোনাম।
ডিজিটাল লেনদেনে জনগণের জীবন এখন অনেকটাই সহজ হয়েছে এমনটা তুলে ধরা হয়েছে প্রতিবেদনটিতে।
ঈদের কেনাকাটা, গাড়িচালকের বেতন পরিশোধ, জাকাতের টাকা দেয়া- সবকিছুই ব্যাংকের কার্ড ও মোবাইলে আর্থিক সেবার (এমএফএস)  মাধ্যমে করা হচ্ছে।
ডিজিটাল লেনদেন নানামুখী ব্যবস্থায় হচ্ছে। ডেবিট ও ক্রেডিট কার্ড; বিকাশ, রকেট, নগদের মতো এমএফএস; ইন্টারনেট ব্যাংকিং, অ্যাপে লেনদেন, ডিজিটাল ব্যবস্থায় তহবিল স্থানান্তর, তাৎক্ষণিক লেনদেন সম্পন্ন করা বা রিয়েল টাইম গ্রস সেটেলমেন্ট ইত্যাদি।
কার্ডের বদলে অ্যাপস ও কিউআর কোডের ব্যবহার দিন দিন বাড়ছে। মুঠোফোনই হয়ে উঠছে লেনদেনের বড় মাধ্যম।
বাংলাদেশ ব্যাংক ও ২০২৫ সালের মধ্যে দেশের সব লেনদেনের ৩০ শতাংশ ‘ক্যাশ-লেস’ অর্থাৎ ডিজিটাল মাধ্যমে আনার লক্ষ্য ঠিক করেছে বলে প্রতিবেদনে বলা হয়েছে।
‘ MV Abdullah Pirates bring in food as stock start to deplete’ The Daily Star  পত্রিকার প্রথম পাতার একটি গুরুত্বপূর্ণ খবর।
সোমালিয়ার জলদস্যুদের হাতে আটক বাংলাদেশি জাহাজ এমভি আব্দুল্লাহর খাবারের মজুদ কমে আসায় বাইরে থেকে খাবার আনা শুরু করেছে জলদস্যুরা।
প্রতিবেদনটিতে বাংলাদেশ মার্চেন্ট মেরিন অফিসার্স অ্যাসোসিয়েশনের একজন শীর্ষ স্থানীয় নেতার বরাতে বলা হয়েছে, জলদস্যুরা সম্প্রতি জাহাজের বাইরে থেকে খাবার আনছে এরকম খবর তারা পেয়েছেন।
এদিকে আটক জাহাজ এবং জিম্মি ২৩ নাবিককে দ্রুত উদ্ধারে সর্বোচ্চ চেষ্টা চলছে বলে দাবি করেছে জাহাজের মালিক প্রতিষ্ঠান।
গত ১২ই মার্চ ভারত মহাসাগরে জলদস্যুরা আক্রমণ করার সময় জাহাজটিতে ২৫ দিনের খাবারের মজুদ ছিল বলে আগে জানিয়েছিল মালিক পক্ষ।
‘Patients suffer as intern, trainee doctors’ strike on’ NEWAGE পত্রিকার প্রধান শিরোনাম।
ইন্টার্ন ডাক্তার এবং প্রাইভেট স্নাতকোত্তর শিক্ষানবিশ চিকিৎসকরা বুধবার ও তাদের অনির্দিষ্টকালের জন্য কর্মবিরতি অব্যাহত রেখেছেন।
সরকার এখনও তাদের বকেয়া বেতন এবং ভাতা বৃদ্ধিসহ চার দফা দাবি পূরণ না করায় এটি সারাদেশের স্বাস্থ্য সেবায় প্রভাব ফেলছে।
ইন্টার্ন চিকিৎসকদের চলমান ধর্মঘটের মধ্যে রাজশাহী মেডিকেল কলেজ হাসপাতালে চিকিৎসাধীন অবস্থায় একজন রোগীর মৃত্যু হয়েছে বলে বুধবার একটি পরিবার অভিযোগ অভিযোগ করেছে।
ডায়রিয়ায় আক্রান্ত হলে পাবনা জেলার মোঃ মাহমুদুলকে মঙ্গলবার রাতে রাজশাহী মেডিকেল কলেজ হাসপাতালে ভর্তি করা হয়। কিন্তু রাতে কোন চিকিৎসক ছিলো না।
তার মা নুরুন্নাহার জানান, বুধবার ডাক্তার আসার পরপরই সকাল সাড়ে ১০টার দিকে তার ছেলে মাহমুদুল মারা যায়।
যদিও রাজশাহী মেডিকেল কলেজ হাসপাতালের পরিচালক ব্রিগেডিয়ার জেনারেল এএফএম শামীম আহমেদ চিকিৎসকের অভাবে মৃত্যুর অভিযোগ অস্বীকার করেছেন।
পরিচালক জানিয়েছেন, হাসপাতালে বারোশো শয্যার বিপরীতে মোট দুই হাজার ৪৯৮জন রোগী চিকিৎসাধীন রয়েছে। চিকিৎসকরা দিনরাত কাজ করছেন। এত বড় হাসপাতালে রোগী মারা যাবে এটাই স্বাভাবিক।

Summary Not Found